Relacion sexual

Relacion sexual ta e termino cu ta referi principalmente na e introduccion i friccion di e penis, normalmente den un estado erecto, den e vagina cu e proposito di stimulacion sexual of procreacion, tambe yama sex vaginal. Relacion sexual ta provee intimidad fisico entre dos of mas persona y ta wordo practica generalmente pa hende cu e proposito di placer fisico of emocional, y tambe por yuda fortalece lasonan emocional.

Aunke e termino "relacion sexual", y particularmente coitus (Latin), tipicamente ta referi na sex vaginal y e potencial pa procreacion, nan por wordo uza tambe pa describi otro formanan di sex penetrante. Esaki ta inclui penetracion anal door di e penis (sex anal), penetracion oral via e penis of e genitalnan femenino (sex oral), y tambe penetracion cu dede of co'i hunga sexual. Actonan sexual no penetrante, manera masturbacion mutuo of cierto formanan di cunnilingus, generalmente no ta wordo inclui den e definicion di relacion sexual, aunke nan tambe por contribui na lasonan socioafectivo y ta forma parti di bida sexual. E termino sex hopi biaha ta wordo uza como abreviacion pa "relacion sexual", pero tambe por referi na cualke forma di actividad sexual.

Como cu e practicanan aki por carga riesgo di traspasa infeccionan transmiti sexualmente, e uzo di sex mas sigur ta wordo recomenda generalmente, aunke e riesgo ta significante mas abou cu actonan no penetrante.

Tin diferente perspectiva riba kico ta constitui como relacion sexual humano y con e ta distingui di otro practicanan sexual, cu tambe por influencia punto di bista riba salud sexual. Dependiente di hurisdiccion, tin leynan cu ta prohibi cierto forma di actividad sexual, manera incest, sex cu un menor di edad, sex pafo di matrimonio, prostitucion, violacion, sodomia, of bestialidad. Creencia religioso tambe ta influencia escogencia personal pa loke ta trata sexualidad, por ehempel, pa loke ta trata virginidad, of establecemento di polisa gubernamental. Interpretacion religioso di sexualidad ta varia considerablemente entre religion y asta denter di e mes religion, aunke mayoria topico ta universal, manera e prohibicion di adulterio.

Den especienan no humano contacto sexual pa proposito reproductivo ta tipico pa referi na dje como "copulacion". Den mayoria di mamifero, parmento ta tuma luga durante oestrus, latin pa e periodo di fertilidad maximo denter e ciclo reproductivo di embra, cu ta aumenta e chens pa concebi. Sinembargo, den especienan, manera bonobo, dolfijn, y chimpanse, relacion sexual tambe ta tuma luga pafo di e periodo di oestrus y actonan sexual ta tuma luga entre individuonan di e mesun sexo. Mescos cu den hende, ta kere cu e comportacion aki ta relaciona cu placer y ta contribui na fortalece lasonan social.

 Efecto riba salud 
Ademas di reproduccion, sex por ta relaciona cu intimidad y placer. Actividadnan sexual por tin masha beneficio pa tur aspecto di bida: fisico, intelectual, emocional, psicologico, y social.

Sex regular ta sostene un relacion saludabel den varios manera. Por ehempel, e hormoon oxytocine, libera durante relacion sexual, ta mehora e sensacion di laso y intimidad emocional.Magon, Navneet; Kalra, Sanjay1. The orgasmic history of oxytocin: Love, lust, and labor. Indian Journal of Endocrinology and Metabolism 15(Suppl3):p S156-S161, September 2011. | DOI: 10.4103/2230-8210.84851  Sex den un relacion monogamo ta aumenta e nivel di compromiso y conexion emocional cu e otro persona. Expresa amor door di sex ta aumenta e probabilidad cu pareha ta keda hunto. Pues, sex tin un asociacon positivo pa disminui e frequencia di divorcio.
 Psicologico 

 Autoestima: Sex por aumenta autoestima y reduci sintimento di inseguridad pa conduci un precepto mas positivo di un hende su ser. 
 Felicidad: Sex consenti y di miho calidad, media pa satisfaccion emocional y fisico cu e pareha principal, ta aumenta felicidad. E cantidad di partner sexual, cu ta maximalisa felicidad, ta uno y cu sex pafo di matrimonio ta relaciona negativo cu felicidad.
 Calidad di soño: Orgasmo ta stimula e liberacion di hormoon prolactine (den Hulandes) of prolactina (den Spaño) cu ta promove soño.
 Alivio di stress: Stress cronico por resulta den un reduccion di frecuencia sexual. Sinembargo, participacion den actividad sexual por sirbi como un tecnica efectivo pa maneha stress. Asina, por maneha of baha e nivel hormonal di stress manera cortisol y adrenalina.
 Conexion: Durante sex, kimicanan ta extrae for di e cerebro, incluyendo endorfine (den Hulandes) of endorfina (den Spaño), cu ta reduci iritabilidad y sintimentonan depresivo. Dfarhud D, Malmir M, Khanahmadi M. Happiness & Health: The Biological Factors- Systematic Review Article. Iran J Public Health. 2014 Nov;43(11):1468-77. PMID: 26060713; PMCID: PMC4449495.
 Fisico 
 Nivel di dolor: E endorfin/endorfina for di sex ta promove mas cu solamente e sintimento di bienestar y trankilidad pero tambe ta parse di reduci dolor di curpa.
 Funcion inmunologico: Activo sexualmente tin un efecto positivo ariba e funcion inmunologico. Sex regular lo por asta baha e posibilidad di contrai griep of verkoud.
 Funcion cognitivo: Actividad sexual frecuente ta relaciona cu un miho funcion cognitivo, por ehempel memoria, prinsipalmente den adulto di 50 aña di edead y mas bieu.Allen, M.S. Sexual Activity and Cognitive Decline in Older Adults. Arch Sex Behav 47, 1711–1719 (2018). https://doi.org/10.1007/s10508-018-1193-8

 Duracion y dificultadnan 

Relacion sexual, ora ta envolvi un participante masculino, generlamnete ta caba mesora e ejacula, sin importa si su partner sexual a alacansa orgasmo. Ejaculacion prematuro ta un problema comun bou di hende homber, mientras cu hende muhe tin e tendencia di rekeri mas stimulacion pa yega na orgasmo. Investigacion di William Masters y Virginia E. Johnson a haya cu hende homber ta alcansa orgasmo cu un promedio di mas o menos 4  minuut durante sex vaginal, mientras cu hende muhe generalmente mester di 10 pa 20 minuut. E tempo aki por wordo reduci pa aproksimadamente 4 minuut den caso di masturbacion. Estudionan ta mustra cu mayoria pareha ainda ta asocia orgasmo exclusivamente cu sex vaginal y ta considera otro formanan di stimulacion sexual apenas como preliminar. Como cu hende muhe ta alcansa orgasmo menos consistent cu hende homber, nan tin mas chens di indica cu nan ta falsifica un orgasmo pa complace nan partner.

Investigacionnan mas recien ta indica cu e duracion promedio di relacion sexual a aumenta significante. Un estudio di 2008 di terapistanan sexual Canades y Mericano a haya cu e duracion promedio di sex heterosexual ta 7 minuut. Un duracion di 1-2 minuut ta considera mucho cortico, 3-7 minuut como adecua, 7-13 minuut deseabel. y 10-30 minuut mucho largo y cu ta cansa.

Kategoria:Seksualidat